Document ID: 32002R1337

Kommissionens forordning (EF) nr. 1337/2002
af 24. juli 2002
om ændring af forordning (EF) nr. 76/2002 om indførelse af forudgående fællesskabstilsyn med importen af visse jern- og stålprodukter, der er omfattet af EKSF- og EF-traktaterne og har oprindelse i visse tredjelande
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3285/94 af 22. december 1994 om den fælles importordning og om ophævelse af forordning (EF) nr. 518/94(1), senest ændret ved forordning (EF) nr. 2474/2000(2), særlig artikel 11,
under henvisning til Rådets forordning (EF) nr. 519/94 af 7. marts 1994 om den fælles ordning for indførsel fra visse tredjelande og ophævelse af Rådets forordning (EØF) nr. 1765/82, (EØF) nr. 1766/82 og (EØF) nr. 3420/83(3), senest ændret ved forordning (EF) nr. 1138/98(4), særlig artikel 9, stk. 1,
efter høring af de udvalg, der er nedsat ved ovennævnte forordninger, og
ud fra følgende betragtninger:
(1) Amerikas Forenede Stater iværksatte den 20. marts 2002 en beskyttelsesforanstaltning i henhold til "Section 201", som tager form af toldkontingenter og en værditillægstold på mellem 8 % og 30 % på forskellige kategorier af stålprodukter. Disse strenge amerikanske restriktioner skaber en situation, hvor det er muligt, at en stor del af Amerikas Forenede Staters indførsel af de pågældende produkter omdirigeres til EU-markedet og således kan true med at påføre EU-producenterne skade.
(2) Ved Kommissionens forordning (EF) nr. 560/2002(5), senest ændret ved forordning (EF) nr. 1287/2002(6), indførtes der midlertidige beskyttelsesforanstaltninger mod importen i Fællesskabet af 15 kategorier af stålprodukter, med hensyn til hvilke Kommissionen havde bemærket en betydelig stigning i importen i Fællesskabet i perioden 1998-2001 og indledningsvis havde skønnet, at der forelå klare beviser for, at en sådan stigning i importen, oven i købet til lave priser, truede med at påføre EU-producenterne skade. Kommissionen konkluderede desuden, at stigningen i importen skyldtes en omlægning af handelsstrømmene som følge af en efterhånden mere protektionistisk holdning i Amerikas Forenede Stater. Kommissionen er endvidere i færd med at foretage en "beskyttelses"-undersøgelse vedrørende de produkter, der er genstand for disse midlertidige foranstaltninger, samt endnu seks produktkategorier.
(3) Fællesskabets udenrigshandelsstatistikker foreligger ikke inden for den frist, der er fastsat i Kommissionens forordning (EF) nr. 1917/2000 af 7. september 2000 om visse gennemførelsesbestemmelser til Rådets forordning (EF) nr. 1172/95 for så vidt angår udenrigshandelsstatistikken(7), senest ændret ved forordning (EF) nr. 1669/2001(8).
(4) Ved Kommissionens forordning (EF) nr. 76/2002(9) er der indført et forudgående fællesskabstilsyn med importen af visse jern- og stålprodukter, der er omfattet af EKSF- og EF-traktaterne. De af denne forordning omfattede produkter svarer imidlertid ikke helt overens med dem, der er genstand for de amerikanske beskyttelsesforanstaltninger. Nævnte forordning finder desuden ikke anvendelse på import med oprindelse i de lande, der er part i Den Europæiske Frihandelssammenslutning (EFTA), eller med oprindelse i de lande, der er part i aftalen om Det Europæiske Økonomiske Samarbejdsområde (EØS), eller med oprindelse i Tyrkiet. Det er imidlertid nødvendigt at have statistiske oplysninger til rådighed til at foretage en hurtig analyse af importtendenserne for alle stålprodukter uanset deres geografiske oprindelse, som eventuelt kunne blive genstand for en handelsomlægning til Fællesskabet efter iværksættelsen af ovennævnte amerikanske foranstaltninger.
(5) Anvendelsesområdet for det forudgående tilsyn bør derfor udvides både med hensyn til produkter og geografisk oprindelse.
(6) Forordning (EF) nr. 76/2002 bør derfor ændres tilsvarende -
UDSTEDT FØLGENDE FORORDNING:
Artikel 1
I forordning (EF) nr. 76/2002 foretages følgende ændringer:
1) Artikel 1, stk. 1, affattes således: "1. Overgang til fri omsætning i Fællesskabet af de jern- og stålprodukter henhørende under EKSF- og EF-traktaterne, som er anført i bilag I, er betinget af forudgående fællesskabstilsyn i overensstemmelse med artikel 11 og 12 i forordning (EF) nr. 3285/94 og artikel 9 og 10 i forordning (EF) nr. 519/94. Denne bestemmelse finder anvendelse på import med oprindelse i alle lande. Produkter, der er omfattet af en aftale om dobbeltkontrol mellem Fællesskabet og et land, der ikke er medlem af Fællesskabet, er omfattet af bestemmelserne i en sådan aftale og ikke af bestemmelserne i denne forordning."
2) Bilaget erstattes med bilaget til denne forordning.
Artikel 2
Denne forordning træder i kraft på ottendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. juli 2002.

Labels: 1
3
5